Bók þessi er fyrsta samstarfsverkefni höfunda og jafnframt frumraun þeirra á sviði barnabókmennta . Alexandra Gunnlaugsdóttir er kennari og uppeldisfræðingur ( Cand. Paed . Psyk ) og hefur um árabil starfað sem deildarstjóri í alþjóðlegum leikskóla í Danmörku og unnið að rannsóknum á einelti í grunn - og menntaskólum . Hugmyndirnar að þeim senum sem lýst er í sögunum eru því sóttar í afar raunverulegar aðstæður sem börn þekkja vel . Sú aðferðafræði sem uppbygging sagnanna byggist á , er að miklu leyti byggð á námsefni sem Alexandra hefur þróað og beitt í starfi og nefnist “ Social Situations ” . Hún er jafnframt aðaltextahöfundur sagnanna . Fjóla Ósk Aðalsteinsdóttir er hagfræðingur að mennt og hefur hún sérhæft sig á sviði atferlishagfræði , en þar kviknaði áhugi hennar á hegðun einstaklinga og á tengslum tilfinningagreindar við færni til að leysa úr ágreiningi . Þá hefur hún einnig beitt og reynt fyrir sér með svokallaða sviðsetningu árekstra , sem þessar sögur byggja á , til að auðvelda samræður ( dialogue ) um hegðun og árekstra eigin barna . Ragnheiður Jónsdóttir sem myndskreytti sögurnar , stundar nú meistaranám í íslensku við Háskóla Íslands og hefur fengist við myndlist frá unga aldri . Um tíma rak hún verslunina Værð barnavörur við Laugaveg sem seldi barnavörur eftir hana og fleiri íslenska hönnuði . Hún hefur einnig lært myndlist og listfræði , og unnið með börnum svo hún þekkir vel hvers konar myndefni höfðar til barna .